## กำหนดลำดับก่อนหลังของการชำระค่าใช้จ่าย และการอุทิศถวายฮูคุคูลลาห์ของผู้ถึงแก่กรรม [Payment order for expenses and Ḥuqúqu'lláh for the deceased]

ไม่ควรละทิ้งการคำนวณฮูคุคูลลาห์จนกระทั่งศาสนิกชนถึงแก่กรรม มีคำแนะนำจากสภายุติธรรมแห่งสากลเกี่ยวกับเรื่องนี้เมื่อเร็วๆนี้ ดังนี้:

*“ที่สำคัญก็คือ ศาสนิกชนควรชำระฮูคุคูลลาห์ในช่วงเวลาที่เขายังมีชีวิต โดยขำระเมื่อทรัพย์ส่วนเกินของเขามีค่าสูงถึงระดับที่นำมาประเมินได้ มีการกำหนดความยืดหยุ่นบางประการไว้ในกฎ ด้วยเหตุที่ว่ามีข้ออ้างอิงเกี่ยวกับค่าใช้จ่ายประจำปีซึ่งสามารถหักออกก่อนการคำนวณเงินค้างชำระฮูคุคูลลาห์ ทางที่ดีที่สุดคือ เมื่อบาไฮถึงแก่กรรม ส่วนที่จะต้องชำระฮูคุคูลลาห์ซึ่งจะต้องจัดไว้ในพินัยกรรมของเขาก็คือส่วนคงค้างชำระซึ่งคิดคำนวณจากธุรกิจ ณ วันที่เขาถึงแก่กรรม*

*สภายุติธรรมแห่งสากลหวังว่าเมื่อศาสนิกชนทำความคุ้นเคยกับกฎฮูคุคูลลาห์และเริ่มบริจาคแล้ว พวกเขาไม่เพียงแต่จะได้ทราบวิธีการคำนวณในระหว่างช่วงที่มีชีวิตเท่านั้น หากยังทำให้สามารถเข้าใจวิธีจัดหาเงินที่จะต้องชำระจากยอดคงเหลือของทรัพย์หลังจากที่ถึงแก่กรรมด้วย” [[1]](#footnote-1)*

หากผู้ถึงแก่กรรมไม่ชำระฮูคุคูลลาห์เป็นบางส่วนหรือยังไม่ได้ชำระเลยมีคำแนะนำจากพระบาฮาอุลลาห์ดังนี้:

*“เจ้าได้ถามว่าสิ่งใดมาก่อน: ฮูคุคูลลาห์ การชำระหนี้สินของผู้ตาย หรือค่าใช้จ่ายในการฝังศพ เป็นบัญชาของพระผู้เป็นเจ้าว่าค่าใช้จ่ายในการฝังศพต้องมาก่อน แล้วจึงเป็นการชำระหนี้และสิทธิของพระผู้เป็นเจ้าตามลำดับ แท้จริงแล้ว พระองค์คือผู้ที่จะทรงชดเชยให้ตามควร พระผู้ประทานรางวัล พระผู้ทรงปราณี หากทรัพย์นั้นมีค่าไม่เท่ากับหนี้สิน มรดกนั้นจะต้องถูกปันส่วนให้แก่หนี้แต่ละราย การชำระหนี้สินต่างๆเป็นคำบัญชาที่สำคัญที่สุดที่กล่าวไว้ในคัมภีร์ ขอความสวัสดีจงมีแด่ผู้ที่ได้ขึ้นไปหาพระผู้เป็นเจ้าโดยไม่ติดค้างข้อผูกมัดต่อฮูคุคูลลาห์และต่อคนรับใช้ของพระองค์ เป็นที่ชัดแจ้งว่าฮูคุคูลลาห์มีความสำคัญเหนือพันธะอื่นใดทั้งหมด อย่างไรก็ตาม เพื่อเป็นเครื่องแสดงออกแห่งพระเมตตากรุณา พระผู้เป็นเจ้าผู้เป็นอรุโณทัยสถานของการเปิดเผยธรรมได้บัญชาสิ่งที่ได้เปิดเผยไว้แล้วโดยปากกาที่ให้ชีวิตและเรืองรองของพระองค์ในพระคัมภีร์นี้” [[2]](#footnote-2)*

ดังนั้น กำหนดลำดับก่อนหลังของการชำระเงินจึงมีดังนี้

* อันดับแรก ค่าใช้จ่ายในการฝังศพ
* อันดับที่สอง หนี้สิน
* อันดับที่สาม ฮูคุคูลลาห์ที่ยังค้างชำระ
* อันดับที่สี่ ส่วนที่เหลือใช้ตามพินัยกรรมของผู้ถึงแก่กรรม หากไม่มีการทำพินัยกรรมไว้ให้ถือปฏิบัติตามพระบัญญัติที่ให้ไว้ในพระมหาคัมภีร์คีตาบี-อัคดัส

สามารถระบุไว้ในพินัยกรรมให้ชำระฮูคุคูลลาห์ในส่วนที่ยังไม่ได้จ่ายเมื่อเวลาถึงแก่กรรมได้ ในกรณีของประเทศไทย ส่งให้ธรรมสภาบาไฮแห่งประเทศไทยเพื่อนำฝากเข้าบัญชี ฮูคุคูลลาห์ หรือบริจาคผ่านผู้แทนเงินทุนฮูคุคูลลาห์ในภาคต่างๆ หรือเข้าบัญชีโดยตรง

1. จดหมายฉบับวันที่ 1 ตุลาคม พ.ศ. 2532 (ค.ศ. 1989) ถึงบาไฮศาสนิกชนท่านหนึ่ง [↑](#footnote-ref-1)
2. พระบาฮาอุลลาห์ [↑](#footnote-ref-2)